Bya ANDREW MUGONZA
NNAALONGO Teopisita Bbosa, omutuuze ku kyalo Kabuye- Ntaayi ekisangibwa mu ggombolola y’e Budde mu Butambala, mulunzi wa mbizzi ate nga mulimi wa mmwaanyi.
Agamba nti Bio-gas gwe yafuna okuva mu kibiina ky’abalimi ky’alimu amuyambye okukekkereza ssente z’afuna ate n’okufuna ebigimusa by’assa mu nnimiro ye.
Nnaalongo Teopisita agamba nti Bio- gas akoleddwa mu busa bw’embizzi aba wa maanyi nnyo era akola okumala ennaku nnya nga tayongeddemu busa.
Ggaasi ono amuyamba mu kufumba emmere, amazzi ate n’okufuna ekitangaala nga kati takyagula mafuta agali ku buseere.
Agattako nti bio-gas amuyambye okukuuma awaka we nga wayonjo, ng’abantu bwe baba bagamba nti embizzi ziba nkyafu ye agamba nti mu kiyumba kyazo temusigalamu busa naakamu kuba abussa mu kinnya mw’abutabuliramu amazzi n’abutabula okutuusa bwe bumerenguka bwonna n’aggyamu kasasiro yenna okwewala okuzibikira omudumu ogutwala obusa mu kinnya amasannyalaze mwe gakolebwa.
Olumala okutabula obusa obulungi aggyamu payipu ekkiriza obusa buno okugenda mu kinnya ggaasi w’akolebwa era kino ekinnya agamba nti kiba kya ffuuti mukaaga okukka wansi.
Kissibwako payipu etwala ggaasi mu nnyumba ate n’etwala obusa obuba buweddemu ggaasi obukola ng’ebigimusa.
Nnaalongo Bbosa agamba nti ggaasi ava mu busa bw’embizzi aba wa maanyi, era bw’aba ateekako ekintu kyonna ku sitoovu asumululako mutono kyokka asobola okufumba mazzi mu ddakiika ttaano zokka nga geeseze bulungi nnyo.
Yagasseeko nti ggaasi ono asobola okubayamba okwakisa ettaala okumala ennaku nnya.
Obusa obuweddemu ggaasi Nnaalongo agamba nti abuteeka ku birime bye okuli emmwaanyi, ebitooke n’enva endiirwa. Kyokka Nnaalongo Bbosa agamba nti ebigimusa by’aggyamu ggaasi bimuyambye nnyo ku mmwaanyi ze.
Nnaalongo Teopista agamba nti yeegomba Bio – gas bwe yamulabako mu kibuga ky’e Mpigi, kyokka nga talina ssente kumwekolera era ekibiina ekigatta abalimi n’abalunzi mu Mpigi ekya Mpigi Farmers’ Association MPIFA kyamuyambako okumukolera ggaasi ono.
run_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn